বাসিজ

বাসিজ (ফার্সি: بسيج), যার আনুষ্ঠানিক নাম সাজমান-এ বাসিজ-এ মোস্তাজাফিন (ফার্সি: سازمان بسیج مستضعفین), হলো ইসলামি বিপ্লবী রক্ষীবাহিনীর (আইআরজিসি) অন্তর্গত একটি আধাসামরিক স্বেচ্ছাসেবী মিলিশিয়া এবং এর পাঁচটি শাখার অন্যতম। ফার্সি ভাষায় এই বাহিনীর একজন সদস্যকে ‘বাসিজি’ বলা হয়। জুলাই ২০১৯ সাল থেকে গোলামরেজা সোলেইমানি বাসিজের কমান্ডার হিসেবে দায়িত্ব পালন করছেন। ১৯৭৯ সালে ইরানি বিপ্লবের নেতা রুহুল্লাহ খোমেইনীর নির্দেশে এই সংস্থাটি প্রতিষ্ঠিত হয়। শুরুতে এটি মূলত বিপ্লব-পরবর্তী অর্থনৈতিক ও ভূ-রাজনৈতিক সংকটে ক্ষতিগ্রস্ত দরিদ্র, উপজাতীয় ও গ্রামীণ প্রেক্ষাপট থেকে আসা বেসামরিক স্বেচ্ছাসেবকদের নিয়ে গঠিত হয়। খোমেইনীর আহ্বানে উদ্বুদ্ধ হয়ে এই স্বেচ্ছাসেবীরাই পরবর্তীতে ইরান-ইরাক যুদ্ধে সম্মুখ সমরে অংশগ্রহণ করেন। তৎকালীন জনসংখ্যার প্রায় ৭৫ শতাংশই এই বাহিনীর সদস্য বলে দাবি করে খোমেইনী বাসিজকে ‘দুই কোটি মানুষের সেনাবাহিনী’ বলে আখ্যায়িত করেন। তিনি বিশ্বাস করেন: যে দেশের দুই কোটি নাগরিকই সেনাবাহিনীর অংশ, সেই দেশ হবে অপরাজেয়। বাসিজ ১৯৮১ সালের ১৭ ফেব্রুয়ারি পর্যন্ত একটি স্বতন্ত্র সংস্থা হিসেবে পরিচালিত হতো। তবে আকবর হাশেমি রাফসানজানির ভাষ্যমতে, বিপ্লবী রক্ষীবাহিনীর সাথে বাসিজের মধ্যকার অভ্যন্তরীণ রেষারেষি অবসানের লক্ষ্যে ঐ সময় ইসলামি পরামর্শদায়ক সমাবেশে এটিকে আনুষ্ঠানিকভাবে রক্ষীবাহিনীর সাংগঠনিক কাঠামোর অন্তর্ভুক্ত করে। বর্তমানে এই বাহিনীটি তরুণ ইরানিদের নিয়ে গঠিত, যাদের একটি উল্লেখযোগ্য অংশ মূলত ইরানের সমাজের ঐতিহ্যগতভাবে শিয়া ধর্মীয় এবং রাজনৈতিকভাবে অনুগত গোষ্ঠী থেকে আসা। তারা প্রায়ই বিভিন্ন সরকারি সুযোগ-সুবিধার বিনিময়ে এই বাহিনীতে স্বেচ্ছাসেবী হিসেবে যোগ দিয়ে থাকে। ইরানের ‘প্রায় প্রতিটি’ শহর ও জনপদে শাখা থাকায় বাসিজ সমাজের ওপর রাষ্ট্রীয় নিয়ন্ত্রণ প্রতিষ্ঠার একটি সহায়ক শক্তি হিসেবে কাজ করে। তারা বিভিন্ন চেকপোস্ট ও পার্কে ‘নৈতিকতা পুলিশ’ হিসেবে দায়িত্ব পালন এবং ভিন্নমতাবলম্বীদের সমাবেশ দমন করার পাশাপাশি আইন-শৃঙ্খলা রক্ষাকারী বাহিনীর সহযোগী হিসেবে কাজ করা, সামাজিক সেবা প্রদান এবং রাষ্ট্রীয় ধর্মীয় অনুষ্ঠানসমূহ আয়োজন করে থাকে। ২০০৯ নির্বাচনী বিক্ষোভ, ২০১৭-২০১৮ ইরান আন্দোলন এবং ২০২২-২০২৩ মাহশা আমিনী প্রতিবাদ দমনে এই বাহিনীর সক্রিয় উপস্থিতি লক্ষ্য করা গেছে। ইরানের পারমাণবিক স্থাপনায় মার্কিন হামলার পর, বাসিজ বাহিনী বিশেষ করে রাতে "নিরাপত্তা নিশ্চিত করার" লক্ষ্যে শহরাঞ্চলে তাদের টহল কার্যক্রম উল্লেখযোগ্যভাবে বৃদ্ধি করে। আইআরজিসি-এর অংশ হওয়ার কারণে, বাসিজকেও পরোক্ষভাবে মার্কিন যুক্তরাষ্ট্র, বাহরাইন এবং সৌদি আরব সরকার একটি সন্ত্রাসী সংগঠন হিসেবে অভিহিত করে। বাসিজ এর বিরুদ্ধে প্রায়শই মানবাধিকার লঙ্ঘনের অভিযোগ ওঠে, যার মধ্যে রয়েছে নির্যাতন, ধর্ষণ ও যৌন সহিংসতা; এছাড়াও তারা নাগরিকদের ওপর হিজাব পরিধানের বাধ্যবাধকতাসহ শরিয়া আইন কার্যকরের কাজে নিয়োজিত। পরিভাষা বাসিজ (ফার্সি: بسيج) হলো একটি ফার্সি শব্দ, যাকে বিভিন্নভাবে সংজ্ঞায়িত করা হয়; যেমন: সমাবেশ বা সংগঠিতকরণ, জনগণের প্রস্তুতি, জাতীয় ইচ্ছাশক্তি ও দৃঢ়সংকল্প এবং গুরুত্বপূর্ণ কাজ সম্পাদনের জন্য জনগণের ঐক্য ও প্রস্তুতি। রাজনীতি তাত্ত্বিকভাবে, ইরানের সংবিধান অনুযায়ী বাসিজদের রাজনীতিতে জড়িত হওয়া নিষিদ্ধ, তবে এর নেতৃত্বকে বেশ সক্রিয় বলে মনে করা হয়, বিশেষ করে ২০০৫ সালে রাষ্ট্রপতি মাহমুদ আহমাদিনেজাদের নির্বাচনের সময় এবং পরে। অতীতের নির্বাচনগুলোতে মিলিশিয়া সদস্যরা কট্টরপন্থী এবং সংস্কারবাদী উভয়কেই ভোট দিয়েছেন। রাষ্ট্রপতি আহমাদিনেজাদ মিলিশিয়া সদস্যদের কাছ থেকে উল্লেখযোগ্য সমর্থন পেয়েছিলেন, যাদের অনেকেই তার শাসনামলে তার নীতি দ্বারা উপকৃত হয়েছেন। সর্বোচ্চ নেতা খামেনেয়ী বাসিজকে "ইরানি জাতির সবচেয়ে বড় আশা" এবং "একটি নিষ্কলুষ বৃক্ষ" হিসেবে বর্ণনা করেন। বিতর্ক ইরানে ভিন্নমত দমন এবং আদর্শগত বাধ্যবাধকতা প্রয়োগে কেন্দ্রীয় ভূমিকার কারণে বাসিজ মিলিশিয়া দীর্ঘকাল ধরে দেশীয় ও আন্তর্জাতিক বিতর্কের উৎস। যদিও আনুষ্ঠানিকভাবে তাদের ওপর ইসলামি মূল্যবোধ প্রচার এবং জনশৃঙ্খলা রক্ষার দায়িত্ব রয়েছে, তবুও মানবাধিকার লঙ্ঘনে জড়িত থাকার কারণে বাহিনীটি ব্যাপকভাবে সমালোচিত হয়েছে। বাসিজদের বিরুদ্ধে অভিযোগের মধ্যে রয়েছে নির্বিচার গ্রেপ্তার, নির্যাতন, যৌন সহিংসতা এবং অপ্রাপ্তবয়স্কদের লক্ষ্যবস্তুতে পরিণত করা। এছাড়া, হিজাব আইন প্রয়োগ এবং বেসামরিক নাগরিকদের আচরণ পর্যবেক্ষণে এই গোষ্ঠীর ভূমিকা গোপনীয়তা, শারীরিক স্বায়ত্তশাসন এবং মতপ্রকাশের স্বাধীনতা নিয়ে গুরুতর উদ্বেগ সৃষ্টি করেছে। অ্যামনেস্টি ইন্টারন্যাশনাল এবং জাতিসংঘের মতো আন্তর্জাতিক সংস্থাগুলো এমন অসংখ্য ঘটনার নথিবদ্ধ করেছে যেখানে বাসিজ সদস্যরা বিক্ষোভ চলাকালে মাত্রাতিরিক্ত এবং কখনো কখনো প্রাণঘাতী বলপ্রয়োগ করেছে; যার মধ্যে সবচেয়ে উল্লেখযোগ্য হলো ২০০৯ সালের সবুজ আন্দোলন এবং ২০২২–২০২৩ সালের মাহসা আমিনি বিক্ষোভ। ইসলামি বিপ্লবী রক্ষীবাহিনী (আইআরজিসি)-এর সাথে বাসিজদের ঘনিষ্ঠ সম্পর্ক এবং আইনি জবাবদিহিতা থেকে তাদের দায়মুক্তি এই সমালোচনাকে আরও উসকে দিয়েছে। যার ফলে অনেক পর্যবেক্ষক এই সংস্থাকে একটি বেসামরিক বাহিনী হিসেবে না দেখে, রাষ্ট্রীয় নিপীড়নের একটি শক্তিশালী হাতিয়ার হিসেবে বিবেচনা করেন। অ্যামনেস্টি ইন্টারন্যাশনালের প্রতিবেদনে শিশু থেকে শুরু করে প্রাপ্তবয়স্ক (১২-৪৮ বছর বয়সী) এমন ৪৫ জন ভুক্তভোগীর কথা উল্লেখ করা হয়েছে, যারা বাসিজ সদস্যসহ রাষ্ট্রীয় এজেন্টদের দ্বারা লাঠি ও হোসপাইপের মতো বস্তুর সাহায্যে ধর্ষণ (বহুপাক্ষিক বা গণধর্ষণসহ) এবং অন্যান্য ধরনের যৌন নিপীড়নের শিকার হয়েছিলেন। আরও দেখুন গ্যালিপলির যুদ্ধ বাথবাদী সিরিয়া তথ্যসূত্র বহিসংযোগ বাসিজের ভিডিও আর্কাইভ ইউটিউবে লেটার্স ফ্রম ইরান – বিশ্ববিদ্যালয়গুলোতে বাসিজ "বাসিজ ছাত্র সংগঠনের আনুষ্ঠানিক ওয়েবসাইট"। ৩ আগস্ট ২০০৪ তারিখে মূল থেকে আর্কাইভকৃত। সংগ্রহের তারিখ ১৬ এপ্রিল ২০০৭। "বাসিজ স্বেচ্ছাসেবক মিলিশিয়াদের জন্য ভারী অস্ত্র"। ২৩ এপ্রিল ২০০৬ তারিখে মূল থেকে আর্কাইভকৃত। সংগ্রহের তারিখ ১৬ এপ্রিল ২০০৬। রুজ অনলাইন থেকে আলফেনেহ, আলি (২১ অক্টোবর ২০১০)। "ইরান প্রাইমার: বাসিজ প্রতিরোধ বাহিনী"। পিবিএস।